erhwenkuo/poetry-chinese-zhtw huggingface dataset:
賀新涼・賀新郎
作者：方岳（宋）

問訊江南客。怕秋崖、苔荒詩屋，雲侵山屐。留得釣竿西日手，夢落鷗傍鷺側。倩傳語、溪翁將息。四十飛騰斜暮景，笑雙篷、一懶無他畫。惟飽飯，散輕策。世間萬事知何極。問乾坤、待誰整頓，豈無豪傑。水驛山村還要我，料理松風竹雪。也不學、草顛詩白。自有春蓑黃犢在，盡諸公、寶馬搖金勒。容我輩，醉雲液。
賀新涼・賀新郎
作者：方岳（宋）

雁向愁邊落。渺汀洲、孤雲細雨，暮天寒角。有美人兮山翠外，誰共霜橋月壑。想朋友、春猿秋鶴。竹屋一燈棋未了，問人間、局面如何著。風雨夜，更商略。六州鐵鑄從頭錯。笑歸來、冰鱸堪膾，雪螯堪嚼。莫遣孤舟橫浦漵，也怕浪狂風惡。且容把、釣綸收卻。雲外空山知何似，料清寒、只與梅花約。逋老句，底須作。
賀新涼・賀新郎
作者：方岳（宋）

一笑君知否。笑當年、山陰道士，行歌樵叟。五十到頭公老矣，只可鷺朋鷗友。便富貴、何如杯酒。好在歸來蒼崖底，想月明、不負攜鋤手。誰共酌，翦霜韭。乾坤許大山河舊。幾多人、劍倚西風，筆驚南鬥。俯仰之間成陳跡，亡是子虛烏有。渺菸草、不堪回首。隔塢築亭開野逕，盡一筇、兩履山前後。春且為，催花柳。
賀新涼・賀新郎
作者：方岳（宋）

天意然乎否。待相攜、風煙五畝，招邀迂叟。屋上青山花木野，儘可兩朋三友。笑老子、只堪棋酒。似恁疏頑何為者，向人前、不解高叉手。寧學圃，種菘韭。春猿秋鶴皆依舊。怪吾今，鬢已成絲，膽還如鬥。誰與廬山麾之去，爾輩何留之有。黯離緒、暮江搔首。非我督郵猶束帶，這一歸、更落淵明後。君試問，長亭柳。
西江月
作者：方岳（宋）

茅屋何堪翠袖，芝田自有霓裳。一雙雪舞碧雲鄉。富貴人家以上。竹外山童敲臼，梅邊溪友傳觴。青霞道服石爐香。便是壽星模樣。
西江月
作者：方岳（宋）

燕子催將初度，梨花指定清明。春風可是太多情。樂事良辰一併。絳老從頭甲子，楚騷幾度庚寅。晴光不隔鳳凰城。花底舉頭天近。
西江月
作者：方岳（宋）

蔬甲初肥雨潤，茶槍小摘春明。野籬是處可詩情。打過下湖船並。捷報秋來旁午，賢關早晚同寅。綠楊連騎帶春城。不問南山遠近。
一落索
作者：方岳（宋）

瘦得黃花能小。一簾香杳。東籬雲冷正愁予，猶幸是、西風少。葉下亭皋渺渺。秋何為者。無錢持蟹對黃花，又孤負、重陽也。
漢宮春
作者：方岳（宋）

雲澗之癯，有詩盟未了，鷗泛江湖。一官直為仙耳，不受塵驅。高情逸韻，自蘭亭、已後都無。準擬畫、剡舟夜雪，與君相對成圖。半竹苔寒如此，問誰歟來者，鶴伴薰爐。何如貯之天上，風露冰壺。江南春早，想梅花、不肯欺吾。疑便是，孤山之北，水鄉月影林逋。
漢宮春
作者：方岳（宋）

問訊何郎，怎春風未到，卻月橫枝。當年東閣詩興，夫豈吾欺。雲寒歲晚，便相逢、已負深期。煩說與、秋崖歸也，留香更待何時。家住江南煙雨，想疏花開遍，野竹巴籬。遙憐水邊石上，煞欠渠詩。月壺雪甕，肯相從、捨我其誰。應自笑，生來孤峭，此心卻有天知。
酹江月・念奴嬌
作者：方岳（宋）

問天何事，雪垂垂欲下，又還晴卻。春到梅梢香逗也，盡有心情行樂。剡曲舟回，灞橋詩在，一笑人如昨。此情分付，暮天寒月殘角。誰道飛夢江南，群山如畫，一一瓊瑤琢。中有玉田三萬頃，雲是幼輿丘壑。招我歸來，和春醉去，休跨揚州鶴。萬花曾約，酒醒當有新作。
酹江月・念奴嬌
作者：方岳（宋）

綠尊翠勺，約秋風、一醉小樓先月。誰取寶奩奔帝所，深鎖玉華宮闕。老桂香寒，疏桐雲重，生怕金蛇掣。那知天柱，一峰別與天接。我欲飛佩重遊，置之衣袖，照我襟懷雪。玉斧難藏修月手，待做明宵清絕。天地無塵，山河有影，了不遺毫髮。舉杯相屬，喚誰箋與天說。
酹江月・念奴嬌
作者：方岳（宋）

幅巾雲麓。笑人生甕等，何時是足。莫道年來無好處，第一秫田新熟。孫息乘鸞，大兒薦鶚，翁已恩袍碌。笑譚戎幕，儘教嶽也碌碌。是則江南江北，月明飛夢，認得溪橋屋。多少睡鄉閒日月，不老柯山棋局。唱個曲兒，吃些酒子，檢點茅簷竹。問梅開未，一枝初破寒玉。
酹江月・念奴嬌
作者：方岳（宋）

且拌春醉。問人間、誰是十分如意。道不好來人又道，也有一分好處。管甚長貧，只消長健，切莫眉頭聚。儘教江路，梅花依舊留住。兒輩雖不如人，有何不可，怎敢嫌遲暮。但喜吾翁躔度轉，喚起煙霞深痼。否極而亨，剝餘而復，長至迎初度。龜圖羲畫，直從今日重數。
酹江月・念奴嬌
作者：方岳（宋）

花風初逗，喜邊亭依舊，春閒營柳。菸草隋宮歌舞地，誰遣萬紅圍繡。結酒因緣，裝春富貴，也要經綸手。笙簫聲裡，一江晴綠吹皺。是處羽箭如飛，那知鶴府，花壓闌干晝。油幕文書談笑了，餘事盡堪茶酒。報答東風，流連西日，綠外沈吟久。與春無負，醉歸香滿襟袖。
酹江月・念奴嬌
作者：方岳（宋）

槎牙詩骨，想生來無分，史闈經幄。呵護九關多虎豹，誰道去天一握。奏賦兩都，聞韶三月，雁遠書難託。一寒如許，蟾枝莫倚高擢。空使滿壑風煙，半村雪月，孤負梅花約。渺渺愁予初度也，山互同雲垂幕。鶴帳何如，牛衣無恙，麥隴佔優渥。不如歸去，簷花深夜春酌。
酹江月・念奴嬌
作者：方岳（宋）

祈山底處，為二松千竹，肯題崖壁。雪灑談犀麾雁騖，爾輩何煩涉筆。使者知乎，民其勞止，且莫閒耕織。片言金石，喚回春意無極。雖則王謝人家，一癯仙澤，面作蒼煙色。茶炷筆床將雨屐，吟到梅花訊息。賤子何為，老仙如問，莫道頭今白。寒蓑幾夢，研朱看點周易。
水龍吟
作者：方岳（宋）

當年睡裡聞香，阿誰喚做花間瑞。巾飄瀋水，籠燻古錦，擁青綾被。初日酣晴，柔風逗暖，十分情致。掩窗綃，待得香融酒醒，盡消受、這春思。從把萬紅排比。想較伊、更爭些子。詩仙老手，春風妙筆，要題教似。十里揚州，三生杜牧，可曾知此。趁紫唇微綻，芳心半透，與騷人醉。
水龍吟
作者：方岳（宋）

晝長庭院深深，春柔一枕流霞醉。蒙松欲醒，嬌羞還困，錦屏圍翠。豆寇初肥，櫻桃微綻，玉闌同倚。記華清浴起，渭流波暖，紅漲膩、棄脂水。燕子來時天氣。盡韶風、與詩為地。芳叢雨歇，露痕日釅，英英仙意。莫恨無香，最憐有韻，天然情致。待問春能幾，五更猶是，拌今宵睡。
滿庭芳
作者：方岳（宋）

半殼含黃，雙螯擘紫，風流渾是蘆花。江頭秋老，誰了酒生涯。玉質金相如許，怎消受、明月寒沙。橙香也，不閒左手，除是付詩家。草泥，行郭索，橫戈曾怒，張翰浮誇。笑鱸魚雖好，風味爭些。醉嚼霜前松雪，江湖夢、不枉歸槎。停杯問，餘其負腹，是腹負餘耶。
喜遷鶯
作者：方岳（宋）

淮山秋曉。問西風幾度，雁雲蛩草。鐵色驄驕，金花袍窄，未覺塞垣寒早。笳鼓聲中晴色，一羽不飛邊報。君莫道，怎乾坤許大，英雄能少。談笑。鳴鏑處，生縛胡雛，烽火傳音耗。漠漠寒沙，荒荒殘照，正空不勞深討。但喜歡迎馬首，猶是中原遺老。關何事，待歸來細話，一尊傾倒。
浣溪沙
作者：方岳（宋）

半殼含潮帶靨香。雙螯嚼雪迸臍黃。蘆花洲渚夜來霜。短棹秋江清到底，長頭春甕醉為鄉。風流不枉與詩嘗。
浣溪沙
作者：方岳（宋）

夜醉淵明把菊圖。宿酲扶曉又冰壺。秋香留得伴雙鳧。並日滿浮金馨落，明年初賜玉茱萸。更書欲上有除書。
齊天樂
作者：方岳（宋）

孤篷夜傍低叢宿，蕭蕭雨聲悲切。一岸霜痕，半江煙色，愁到沙頭枯葉。澹雲沒滅。黯西風吹老，滿汀新雪。天豈無情，離騷點點送歸客。歸去來兮怎得，盡鷺翅鷗倚，乍寒時節。秋晚山川，夕陽浦漵，贏得別腸千結。濤翻浪疊。那得似西來，一筇橫絕。搔首江南，雁銜千里月。
花心動
作者：方岳（宋）

雪帶邊寒，渺愁予、雪中誰抱奇節。遜在揚州，逋老孤山，芳信頓成消歇。江南茅屋今安在，疏影瘦、祗堪嘆息。歸來未，沙頭立盡，暮天雲碧。自笑梁園賦客。倚舊日鞍韉，春風巾幘。問訊橫枝，暖熱新花，無處訪尋詩閣。幾年不見冰霜面，知誰共、批風支月。歸來也，鷗盟不妨再結。
風流子
作者：方岳（宋）

小樓簾不卷，花正鬧、燈火競春宵。想舊日何郎，飛金叵羅，三生杜牧，醉董嬌饒。香塵路，雲松鸞髻鬌，月襯馬蹄驕。彷彿神仙，劉安雞犬，分明富貴，子晉笙簫。人生行樂耳，君不見、迷樓春綠迢迢。二十四、經行處，舊月今橋。但索笑梅花，酒消新雪，縱情詩草，筆捲春潮。俯仰人間陳跡，莫惜金貂。
瑞鶴仙
作者：方岳（宋）

一年寒盡也。問秦沙、梅放未也。幽尋者誰也。有何郎佳約，歲雲除也。南枝暖也。正同雲、商量雪也。喜東皇，一轉洪鈞，依舊春風中也。香也。騷情釀就，書味燻成，這些情也。玉堂深也。莫道年華歸也。是迴圈、三百六旬六日，生意無窮已也。但丁寧，留取微酸，調商鼎也。
瑞鶴仙
作者：方岳（宋）

中元才過節。正宇宙澄清，一天寒碧。涼飆動秋色。算佳辰恰是，下弦當日。天生俊傑。富文才、瑰奇挺特。看蔥蔥，和氣薰城，共慶武夷仙伯。難得。釣鰲連六，虎傍登名，新題淡墨。從容蓮幕。遊花縣，無邀隔。縱風流別駕，難淹紫詔，行對天顏咫尺。更堪誇，萱草長春，紅衣交列。
哨遍
作者：方岳（宋）

月亦老乎，勸爾一杯，聽說平生事。吾問汝，開闢自何時。有乾坤更應有爾。年幾許。鴻荒邈哉遐已。吾今斷自唐虞起。系帝曰放勳，甲辰踐祚，數至今、宋嘉熙。凡三千五百二十年餘。嗟雨□風□幾盈虧。老兔賓士，痴蟆吞吐，定應衰矣。噫。月豈無悲。吾觀人壽幾期頤。炯炯雙眸子，明清無過嬰兒。但才到中年，昏然欲眊，那堪老矣知何似。試以此推之。吾言有理，不能不自疑耳。恐古時月與今時異。恨則恨今人不千歲。但見今、冰輪如洗。阿誰曾自前古，看到隋唐世。幾時明潔，幾時昏暗，畢竟少晴多雨。須臾月落夜何其。曰先生、審之姑醉。
哨遍
作者：方岳（宋）

月曰不然，君亦怎知，天上從前事。吾語汝，月豈有弦時。奈人間井觀乃爾。休浪許。歷家繆悠而已。誰雲魄死生明起。又明死魄生，迴圈晦朔，有老兔、自熙熙。妄相傳、月溯日光餘。嗟萬古誰知了無虧。玉斧修成，銀蟾奔去，此言荒矣。噫。世已堪悲。聽君歌復解人頤。桂魄何曾死，寒光不減些兒。但與日相望，對如兩鏡，山河大地無疑似。待既望觀之。冰輪漸側，轉斜才一鉤耳。論本來不與中秋異。恐天問靈均未知此。又底用、咸池重洗。乾坤一點英氣。寧老人問世。飛上天來，摩挲月去，才信有晴無雨。人生圓缺幾何其。且徘徊、與君同醉。
眼兒媚
作者：方岳（宋）

雁帶新霜幾多愁。和月落滄洲。桂花如許，菊花如許，怎不悲秋。江山例合閒人管，也白幾分頭。去年曾此，今年曾此，煙雨孤舟。
鵲橋仙
作者：方岳（宋）

銀河無浪，瓊樓不暑。一點柔情如水。肯捐蘭珮了渠愁，盡閒卻、纖纖機杼。波心沁雪，鷗邊分雨。翦得荷花能楚。天公煞自解風流，看得我、如何銷汝。
鵲橋仙
作者：方岳（宋）

今朝廿九，明朝初一。怎欠秋崖個生日。客中情緒老天知，道這月、不消三十。春盤縷翠，春缸搖碧。便泥做、梅花訊息。雪邊試問是耶非，笑今夕、不知何夕。
玉樓春
作者：方岳（宋）

木犀過了詩憔悴。只有黃花開又未。秋風也不管人愁，到處相尋吹短袂。露滴碧觴誰共醉。腸斷向來攜手地。夜寒箋與月明看，未必月明知此意。
虞美人
作者：方岳（宋）

鷗清眠醉晴溪月。幾夢寒蓑雪。斷橋籬落帶人家。枝北枝南初著、兩三花。曾於春底橫孤艇。香似詩能冷。娟娟玉立載歸壺。渺渺愁予肯入、楚騷無。
一剪梅・一翦梅
作者：方岳（宋）

誰翦輕瓊做物華。春繞天涯。水繞天涯。園林曉樹恁橫斜。道是梅花。不是梅花。宿鷺聯拳倚斷槎。昨夜寒些。今夜寒些。孤舟蓑笠釣煙沙。待不思家。怎不思家。
燭影搖紅
作者：方岳（宋）

輦路融晴，宮雲逗曉青旗報。梅邊香沁彩鞭寒，初信花風到。笑語誰家簾幕，鏤冰絲、紅粉綠鬧。髻橫玉燕，鬢顫瓊幡，不能知掉。看見春來，麴塵微漲催蘭棹。嬌橫拂略上柔條，等得鶯眠覺。引出千花萬草。喜攙先、椒盤竹爆。問誰天上，瑤帖初供，玉堂歸儤。
最高樓
作者：方岳（宋）

溪南北，本自一漁舟。煙雨幾盟鷗。白魚不負鸕鷀杓，青蓑不減鷫鸘裘。怎無端，貪射策，覓封侯。既不似、古人能識字。又不似、今人能識事。空老去，自宜休。帝鄉五十六朝暮，人間四十四春秋。問何如，茅一把，橘千頭。
最高樓
作者：方岳（宋）

朝元了，萬鶴放班回。攜月下天來。初平家看青羊石，滕王閣醉綠螺杯。試鳴琴，花蕩漾，玉崔嵬。前十日、鵲橋飛寶鐙。後一月、兔奩開玉鏡。秋色淨，夜徘徊。申從五嶽三光出，亥將二首六身排。問何其，餐沆瀣，燕蓬萊。
最高樓
作者：方岳（宋）

秋崖底，雲臥欲生苔。無夢到公臺。有月鋤、曉帶烏犍去，與煙蓑、夜釣白魚來。問誰能，供酒料，辦詩材。君莫笑、閒忙棋得勢。也莫笑、浮湛漁得計。胸次老，雪崔嵬。付老夫、小小鸕鷀杓，盡諸公、袞袞鳳凰臺。且容儂，多種竹，剩栽梅。
行香子
作者：方岳（宋）

說與樵青。緊閉柴門。道先生檢校東屯。阿戎安在，未掃愁痕。且免歌詞，休載妓，莫攜尊。梅自生春。雪立前村。道此杯、酒也須溫。無窮身外，付與乾坤。誰共耕山，閒釣水、飽窺園。
江神子・江城子
作者：方岳（宋）

窗綃深隱護芳塵。翠眉顰。越精神。幾雨幾晴，做得這些春。切莫近前輕著語，題品錯，怕渠嗔。碧壺誰貯玉粼粼。醉香茵。晚風頻。吹得酒痕，如洗一番新。只恨謫仙渾懶卻，辜負那，倚闌人。
江神子・江城子
作者：方岳（宋）

梅花吹夢過溪橋。路迢迢。雪初消。似恁天寒，詩瘦想無柳。聽得草堂人有語，能幾日，是生朝。亂雲深處洗山瓢。鬢蕭蕭。酒紅朝。回首六朝，南北黯魂銷。縱使鍾山青眼在，終不似，侶漁樵。
水調歌頭
作者：方岳（宋）

世不乏季子，藉甚有休聲。芝蘭挺秀庭砌，廣廈萬間新。胸次金天爽豁，風骨玉堂清徹，才器更輪囷。勁節九秋斡，和氣萬家春。過中元，才兩日，是生辰。瓣香西上，都向此夕頌殷勤。自有陰功天佑，合享人間長壽，不獨我知君。從此見今日，丹桂伴靈椿。
瑞鷓鴣
作者：方岳（宋）

中元過後恰三朝。因甚庭闈喜氣飄。李謫若非當此夕，甲生應是在今宵。滿斟綠醑歌檀口，慢拍紅牙舞柳腰。富貴榮華誰得似，祝公千歲樂逍遙。
酹江月・念奴嬌
作者：方岳（宋）

楚天秋早，過中元拈指，蓂飛四莢。怪得千門佳氣滿，恰值生申時節。蓬矢當年，椒盤今夕，瑞木金爐藝。主人情重，酒紅潮上雙頰。且看戲彩□□，鼎分丹桂，蘭玉同班列。更喜萱庭南極老，親授長生秘訣。養浩頤然，後昌青紫，天報公陰德。年年盛會，祝延椿算千百。
滿庭芳
作者：方岳（宋）

秋入西郊，律調夷則，韓堂風露清涼。洞天昨夜，響動玉玎璫。朱戶銀寰放鑰，長庚夢、應誕星郎。垂弧旦，蓂飛五莢，簪履共稱觴。未施經濟手，暫參雄府，公論聲揚。便好趁昌辰，入輔吾皇。況是中興啟運，正當寧、夢想循良。從茲去，萬年佐主，福壽總無疆。
滿庭芳
作者：方岳（宋）

星昴呈祥，山川鍾秀，果然生此真賢。精神瑩澈，秋水共長天。況值西風初起，中元過、七日涼先。庭院爽，稱觴賀客，車馬看駢闐。開筵。稱壽處，紅袖歌舞，脆管繁弦。願公與椿松，對閱天年。縱使平分風月，不容暫、吟醉苕川。龍光近，行看鳳詔，促入秉鈞權。
百字謠・念奴嬌
作者：方岳（宋）

河南靈地，信從生俊傑，皆由天佑。見說簪纓稱世襲，復是青氈還舊。學海淵源，筆端鋒鏑，未遜誰居右。使臺暫贊，直須黃閣環召。欣遇初度良辰，中原節過，九日方稱壽。好看萊衣□舞處，盡羨一門三秀。名過河東，迭居宰職，復見韋平胄。祝君遐算，南山松柏長茂。
八六子
作者：方岳（宋）

喜椿庭。近來強健，團欒雁序歡聲。正柳絮簾櫳清晝，牡丹欄檻新晴，緩飛翠觥。阿戎碌碌功名。但要無災無難，何曾著公卿。且抖擻斑衣，笑供兒戲，共將樂事，細酬佳景，須知翠袖全盛綠黛，金章不換蓑青。松亭。中間頓個壽星。
霜天曉角
作者：樓（宋）

月淡風輕。黃昏未是清。吟到十分清處，也不啻、二三更。曉鍾天未明。曉霜人未行。只有城頭殘角，說得盡、我平生。
霜天曉角
作者：樓（宋）

翦雪裁冰。有人嫌太清。又有人嫌太瘦，都不是、我知音。誰是我知音。孤山人姓林。一自西湖別後，辜負我、到如今。
桂枝香
作者：徐寶之（宋）

人間秋至。對暮雨滿城，沈思如水。桐葉驚風，似語怨蛩齊起。南樓月冷曾多恨，怕而今、夜深橫吹。那堪更聽，蕭蕭摵摵，透窗搖睡。問楚夢、閒云何地。但手約輕綃，省人深意。紅樹池塘，誰見宿妝凝睇。舊時裘馬行歌事，合都歸、汀蘋煙芷。思王漸老，休為明璫，沈吟洛涘。
沁園春
作者：徐寶之（宋）

水榭春寒，梅雪漫階，竹雲墮牆。數花時近也，採芳香徑，舊情著處，看月西窗。十二樓中，玉妃臥冷，懶掬胭脂放海棠。層堤外，渺歸鴻無數，江樹蒼蒼。席藑夜禮東皇。剪蕙葉為箋當綠章。道杏晴三月，等鶯啼曉，草煙萬里，待鴂鳴芳。九十日春，三千丈發，如此愁來白更長。江南岸，正柳邊無路，沙雨微茫。
鶯啼序
作者：徐寶之（宋）

荼䕷一番過雨，灑殘花似雪。向清曉、步入東風，細拾苔砌餘靨。有數片、飛沾翠柳，縈迴半著雙歸蝶。悄無人、共立幽禽，暱暱能說。因念年華，最苦易失，對春愁暗結。嘆自古、曾有佳人，長門深閉修潔。寄麼弦、千言萬語，悶滿眼、欲彈難徹。靠珠櫳，風雨微收，落花時節。春工漸老，綠草連天，別浦共一色。但暮靄、朝煙無際，盡日目極，江南江北，杜鵑叫裂。此時此意，危魂黯黯，渭城客舍青青樹，問何人、把酒來看別。思量怎向，遲迴獨掩青扉，夕陽猶照南陌。春應記得，舊日疏狂，等受今磨折。便永謝、五湖煙艇，只有吟詩，曲塢煎茶，小窗眠月。春還自省，把融和事，長留芳晝人間世，與羈臣、恨妾銷離惻。自題蕙葉回春，坐聽蓬壺，漏聲細嚥。
水調歌・水調
作者：徐寶之（宋）

了卻意中事，卜築快幽情。雨簾雲棟深窈，歌笑靄春生。青嶂碧溪門戶，暖翠浮嵐衿席，前日展湘屏。種竹看霜節，栽菊待秋英。九世圖，閒居賦，麗人行。名碑古畫，貼遍東閣與西亭。庭下森蘭潔玉，天外驤龍舞鳳，心跡喜雙清。頻瀹炊茶鼎，聽我扣門聲。
水龍吟
作者：祖吳（宋）

紫貂南北分榮，有人瑞鳳池疏秀。月斧雲斤，斫成三絕，輝華星斗。早歲從軍，烏戎口伐，奇功立就。更題衡忠義，傳家清白，人道外甥似舅。好看五經說後。步蟾宮、桂香盈袖。紫橐持荷，清班布武，履聲依舊。回意刊山，當年垂棒，月明煙袖。隱巖清秀，露玉風金，歲歲祝千秋壽。
水調歌頭
作者：祖吳（宋）

佳麗東陽境，瑞氣曉籠晴。中元逾了十日，上相喜重生。四海文章宗匠，百里絃歌德化，官與水雙清。懇切勸分意，賑恤活飢甿。幸依劉，空頌魯，阻稱觥。遙瞻快倚樓上，一點壽星明。聞道璽書將下，看取蓬瀛直造，指日秉鈞衡。大展平戎略，談笑復神京。
沁園春
作者：周申（宋）

瑞應柯山，昴宿儲祥，嵩嶽降神。羨堂堂玉瑩，汪汪陂量，一襟風月，滿腹經綸。試問丹砂，聊乘鳧舄，來種錦江桃李春。絃歌地，看吏能綽著，薦墨爭新。從茲大振家聲。待京國來歸專秉鈞。想宸恩初拜，北門學士，都能盡道，東閣郎君。雨細絲輕，梅花金重，兩莢寶階呈瑞蓂。稱觴慶，願萊衣袞袞，長照莊椿。
壺中天・念奴嬌
作者：周申（宋）

秋來兩日，因個甚、烏鵲侵晨傳喜。卻是常娥親姊妹，降作人間佳麗。黛柳長青，官梅穩襯，鏡裡春明媚。花顏難老，壽杯頻勸浮蟻。聞道瀟灑才郎，天庭試罷，名掛登科記。昨夜涼風新過雁，還有音書來寄。千萬樓臺，三千粉黛，今在誰家醉。歸來歡笑，一床真個雙美。
沁園春
作者：趙汝騰（宋）

人道恥堂，直聲勁氣，勝如鶴山。記殿庭叱禹，風生九陛，都亭劾冀，影攝群奸。海內英豪，如公有幾，此地相逢同左官。丹青閣，望煙雲縹緲，曾共憑欄。憂時空見眉端。嘆西事何由聖慮寬。使蜀居諸葛，兵屯自肅，朝留一範，賊膽須寒。天欲興唐，昴應相漢，立取勳名久遠看。秋香耐，笑菊潭胡廣，汙簡何顏。
沁園春
作者：趙孟堅（宋）

許大江山，鎮臨彈壓，豈小任哉。從潘冢導漾，東傾注海，截然限止，南北天開。試向中流，回觀鐵甕，萬石層稜攢劍堆。金焦峙，號紫金浮玉，卷雪轟雷。君侯文武兼才。天有為生才南國來。□歷二十年，籌邊給餉，上流襟要，幾為安排。今此雄藩，精明笳鼓，又喚金湯氣象回。長淮北，望中原非遠，更展恢規。
鵲橋仙
作者：趙孟堅（宋）

明金點染，枝頭初見，四出如將刀翦。芳心才露一些兒，早以被、西風傳遍。歸來醉也，香凝襟袖，疑向廣寒宮殿。便須著個膽瓶兒，夜深在、枕屏根畔。
沁園春
作者：趙孟堅（宋）

曉上畫樓，望裡笑驚，春到那家。便從臾閒情，安排醉事，尋芳喚友，行過平沙。最是堪憐，花枝清瘦，欲笑還羞寒尚遮。濃歡賞，待繁英春透，後會猶賒。歸時月掛簷牙。見花影重重浸寶階。□銅壺摧箭，獸環橫釘，濃斟玉醑，芳漱瓊芽。步繞曲廊，倦回芳帳，夢遍江南山水涯。誰知我，有牆頭桂影，窗上梅花。
朝中措
作者：趙孟堅（宋）

擔頭看盡百花春。春事只三分。不似鶯鶯燕燕，相將紅杏芳園。名韁易絆，征塵難浣，極目銷魂。明日清明到也，柳條插向誰門。
好事近
作者：趙孟堅（宋）

春早峭寒天，客裡倦懷尤惡。待起冷清清地，又孤眠不著。重溫卯酒整瓶花，總待自霍索。忽聽海棠初賣，買一枝添卻。
感皇恩
作者：趙孟堅（宋）

官小宦遊初，清貧如舊。小簇杯盤旋篘酒。雖然微祿，不比他們豐厚。也知慚愧是，皇恩受。富貴千般，享之惟壽。心地平時到頭有。摩挲銅狄，祝望比他長久。鼎來榮貴待，通閨後。
感皇恩
作者：趙孟堅（宋）

一百二十年，兩番甲子。前番風霜飽諳矣。今番甲子，一似臘盡春至。程程有好在，應慚愧。莫道官貧，勝如無底。隨分杯筵稱家計。從今數去，尚有五十八生朝裡。待兒官大，做奢遮會。
風流子
作者：趙孟堅（宋）

望極思悠悠。江如練、籟息浪紋收。看帆卷帆舒，往來徵艇，鷺飛鷺立，遠近芳洲。逝波不捨山常好，祗白少年頭。杜若滿汀，離騷幽怨，鴟夷去國，煙浪遨遊。江南知何許，青林晚，山斷處、白雲浮。懷古慨今，誰人似我閒愁。嘆醉生浪跡，鱸鄉蟹舍，殢紅怨粉，蓮棹菱舟。敲遍闌干，默然竟日凝眸。
花心動
作者：趙孟堅（宋）

庭院深深，正花飛零亂，蝶懶蜂稀。柳絮狂蹤，輕入房櫳，悄悄可有人知。畫堂鎮日閒晴晝，金爐冷、繡幕低垂。梁間燕，雙雙並翅，對舞高低。蘭幌玉人睡起，情脈脈、無言暗斂雙眉。斗帳半褰，六曲屏山，憔悴似不勝衣。一聲笑語誰家女，鞦韆映、紅粉牆西。斷腸處，行人馬上醉歸。
驀山溪
作者：趙孟堅（宋）

幾年修績，總待榮親老。每羨院南豪，向壽席、花花草草。如今慚愧，微勝十年前，聊爾辦，杯盤了，一對慈顏笑。願親強健，綠鬢長長好。來歲在琴堂，想凡事、應微熱鬧。契天交道，只辦好心腸，官盡大，盡榮親，待受金花誥。
驀山溪
作者：趙孟堅（宋）

桃花雨動，測測輕寒小。曲檻面危闌，對東風、傷春懷抱。酒邊心事，花下舊閒情，流年度，芳塵杳，懊惱人空老。粉紅題字，寄與分明道。訊息燕歸時，輾柔茵、連天芳草。瑣窗孤影，夜卜燭花明，清漏斷，月朦朧，掛在梅梢嫋。
東風第一枝
作者：趙崇霄（宋）

妒雪梅蘇，迷煙柳醒，遊絲輕揚新霽。捲簾看燕初歸，步屧為花早起。春來猶淺，便做出、十分春意。喜鳳釵、才卸珠幡，早換巧梳描翠。著數點、催花雨膩。更一番、遞香風細。小鶯忺暖調聲，嫩蝶試晴舞翅。清歡易失，怕輕負、年芳流水。好趁閒、共整吟韉，日日訪桃尋李。
減字木蘭花
作者：馬光祖（宋）

多情多愛。還了平生花柳債。好個檀郎。室女為妻也不妨。傑才高作。聊贈青蚨三百索。燭影搖紅。記取媒人是馬公。
賀新郎
作者：李南金（宋）

流落今如許。我亦三生杜牧，為秋娘著句。先自多愁多感慨，更值江南春暮。君看取、落花飛絮。也有吹來穿繡幌，有因風、飄墜隨塵土。人世事，總無據。佳人命薄君休訴。若說與、英雄心事，一生更苦。且盡樽前今日意，休記綠窗眉嫵。但春到、兒家庭戶。幽恨一簾煙月曉，恐明年、雁亦無尋處。渾欲倩，鶯留住。
朝中措
作者：蕭（宋）

半山社雨欲黃昏。燕子不過門。楊柳染深綠意，海棠啼損紅痕。綺寮妝束，寶釵歌舞，玉枕溫存。一段舊情有味，十分新恨無言。
戀繡衣
作者：蕭（宋）

倚闌閒看燕定巢。舊彈箏、因病久拋。畫不盡、殘眉黛，被東風、吹在柳梢。曉來暗理傷春曲，把金釵、枕畔細敲。書寄與、天涯去，並相思、紅淚一包。
滿江紅
作者：蕭（宋）

（和陳漕使仙湖韻）莫是西湖，分一派、殘波剩碧。閒問著、鶯仙丹事，老榕知得。荇水帶長鷗踏損，柳風絮暖魚吞入。只前山、依舊漢時青，晴還溼。亭疏好，何消密。花少好，無多植。聽黃鸝三請，要詩翁出。消渴泉斟寒玉液，留題石剝蒼苔色。嘆而今、翻羨□南春，乾坤窄。
霜天曉角
作者：蕭泰來（宋）

千霜萬雪。受盡寒磨折。賴是生來瘦硬，渾不怕、角吹徹。清絕。影也別。知心惟有月。原沒春風情性，如何共、海棠說。
滿江紅
作者：蕭泰來（宋）

七十人稀，嘗記得、少陵舊語。誰知道、五園庵主，壽今如許。書底青瞳如月樣，鏡中黑鬢無雙處。與人間、世味不相投，神仙侶。文漢史，詩唐句。字晉帖，碑周鼓。這千年勳業，一年一部。曄曄紫芝商隱皓，猗猗綠竹淇瞻武。問先生、何處更高歌，憑椿樹。
城頭月
作者：馬天驥（宋）

城頭月色明如晝。總是青霞有。酒醉茶醒，飢餐困睡，不把雙眉皺。坎離龍虎勤交媾。煉得丹將就。借問羅浮鶴侶，還似先生否。
城頭月
作者：黎道靜（宋）

陽光子夜開清晝。照了無何有。弱水蓬萊，河車忽動，萬頃金波皺。紅鉛墨汞相交媾。片餉丹成就。把握陰陽，一鍾造化，此訣人知否。
滿庭芳
作者：黃判院（宋）

桃浪翻花，柳風飄絮，翠蓂八葉呈芳。奎星初度，箕宿耀祥光。元是降神崧嶽，生英傑、奇偉非常。文章士，青春未老，一鶚快飛黃。登瀛，平步上，鰲頭獨佔，頭角軒昂。主瓊林宴席，榮冠綠衣郎。歸侍彩俱慶，逢生旦、品上椒觴。從今去，公侯談笑，福壽等天長。
青玉案
作者：薛泳（宋）

一盤消夜江南果。吃果看書只清坐。罪過梅花料理我。一年心事，半生牢落，盡向今宵過。此身本是山中個。才出山來便希差。手種青松應是大。縛茅深處，抱琴歸去，又是明年話。
滿江紅
作者：徐元傑（宋）

似玉仙人，三載相見，西湖清客。攧不碎、一團和氣，只伊消得。雪裡水中霜態度，臘前冬後春訊息。看簾垂、清晝一張琴，中閒著。寒谷裡，輕回腳。魁手段，堪描摸。喚東風吹上，蘭臺芸閣。只怕傅巖香不斷，摩挲商鼎羹頻作。管一番滋味一番新，今如昨。
沁園春
作者：國學生（宋）

三學上書，冤乎天哉，哲人已萎。自綱常一疏，為時太息，典刑諸老，盡力扶持。方哭南床，繼傷右揆，死到先生事可知。傷心處，笑寒梅冷落，血淚淋漓。人心公論難欺。願君父、明明悟此機。昔九齡疏諫，祿山必叛，更生累奏，王氏為危。變起范陽，禍成新室，說著當年人噬臍。君知否，但皇天祚宋，此事無之。
瑞鶴仙
作者：陸叡（宋）

溼雲黏雁影。望徵路愁迷，離緒難整。千金買光景。但疏鍾催曉，亂鴉啼暝。花悰暗省。許多情、相逢夢境。便行雲、都不歸來，也合寄將音信。孤迥。盟鸞心在，跨鶴程高，後期無準。情絲待翦。翻惹得，舊時恨。怕天教何處，參差雙燕，還染殘朱剩粉。對菱花、與說相思，看誰瘦損。
八聲甘州
作者：陸叡（宋）

問纏腰跨鶴，事如何，人生最風流。怕江邊潮汐，世間歧路，只是離愁。白馬青衫往事，贏得鬢先秋。目送紅橋晚，幾番行舟。蘭珮空餘依黯，便南風吹水，人也難留。但從今別後，我亦似浮漚。敬亭上、半床琴月，記彈將、寒影落南州。秋聲裡，塞鴻來後，為而登樓。
甘州・八聲甘州
作者：陸叡（宋）

滿清平世界慶秋成，看看鬥三錢。論從來活國，論功第一，無過豐年。辦得閒民一飽，餘事笑談間。若問平戎策，微妙難傳。玉帝要留公住，把西湖一曲，分入林園。有茶爐丹灶，更有釣魚船。覺秋風、未曾吹著，但砌蘭、長倚北堂萱。千千歲，上天將相，平地神仙。
聲聲慢
作者：史可堂（宋）

羞朱妒粉，染霧裁雲，淡然蒼佩仙裳。半額蜂妝，莫道梳洗家常。碧羅亂縈小帶，翠虯寒、一架清香。春思苦，倚晴嬌無力，如待韓郎。密幄籠芳吟夜，任露沾輕袖，月轉空梁。弱骨柔姿，偏解勾引詩狂。遺鈿碎金滿地，恨無情、風送韶光。閒晝永，看青青、垂蔓過牆。
驀山溪
作者：史可堂（宋）

危闌看月，番做聽秋雨。一滴一聲愁，似相伴，離人悲苦。籠香袖冷，獨立倚西風，紅葉落，菊花殘，都是關情處。如何排遣，賴有高陽侶。長嘯酒壚邊，且同賦、秋娘詞句。山翁醉矣，一笛小樓空，思往事，看孤雲，目斷徵鴻去。
眼兒媚
作者：陳詵（宋）

鬢邊一點似飛鴉。休把翠鈿遮。二年三載，千攔百就，今日天涯。楊花又逐東風去，隨分入人家。要不思量，除非酒醒，休照菱花。
小桃紅・連理枝
作者：餘桂英（宋）

芳草連天暮。斜日明汀渚。懊恨東風，恍如春夢，匆匆又去。早知人、酒病更詩愁，鎮輕隨飛絮。寶鏡空留恨，箏雁渾無據。門外當時，薄情流水，如今何處。正相思、望斷碧山雲，又鶯啼晚雨。
八聲甘州
作者：曾原郕（宋）

問巖雲朵朵為誰飛，向來讀何書。道江南名宦，掉頭勿顧，彩服歸與。無限山中風物，今古屬潛夫。渺渺遼天鶴，應費招呼。謾說緇巾縞帶，與豸冠犀劍，憂樂如何。漸橋橫採石，國步已趑趄。想歸來、頓成憔悴，嘆季鷹、聞早憶蓴鱸。丹泉冷，崖鍾絕響，夕照啼烏。
木蘭花・玉樓春
作者：曾原郕（宋）

斷崖拋雪瀑，又潛溜、入山跟。聽暗壁潺湲，山中紫霧，山下紅雲。當年七僧甚處，但空餘、老剎靠嶙峋。底事神糧不幻，翠窩剩積香塵。紛紛。結社種蓮人。名氏已無聞。看銀書般若，金陵故國，斜敕空存。爭得十虛銷殞，為讓皇、冤魄脫沈淪。往事猶堪一笑，巖花亂點烏巾。
三臺春曲
作者：許棐（宋）

昨夜微風細雨，今朝薄霽輕寒。簷外一聲啼鳥，報知花柳平安。
三臺春曲
作者：許棐（宋）

春是人間過客，花隨春不多時。人比花尤易老，那堪終日相思。
謁金門
作者：許棐（宋）

微雨後。染得杏腮紅透。春色好時人卻瘦。鏡寒妝不就。柳外一鶯啼晝。約略情懷中酒。困起半彎眉袖。髻松簪玉溜。
鷓鴣天
作者：許棐（宋）

翠鳳金鸞繡欲成。沈香亭下款新晴。綠隨楊柳陰邊去，紅踏桃花片上行。鶯意緒，蝶心情。一時分付小銀箏。歸來玉醉花柔困，月濾窗紗約半更。
柳枝・楊柳枝
作者：許棐（宋）

冷迫春宵一半床。懶薰香。不如屏裡畫鴛鴦。永成雙。重疊衾羅猶未暖。紅燭短。明朝春雨足池塘。落花忙。
小重山
作者：許棐（宋）

正是拈芳採豔時。連朝風雨裡，掩朱扉。強排春恨剪新詞。詞未就，鶯唱縷金衣。雲薄弄晴暉。試穿花逕去，揀雙枝。紫香紅膩著羅衣。簪不盡，瓶裡頓將歸。
滿宮春
作者：許棐（宋）

懶摶香，慵弄粉。猶帶淺酲微困。金鞍何處掠新歡，偷倩燕尋鶯問。柳供愁，花獻恨。袞絮獵紅成陣。碧樓能有幾番春，又是一番春盡。
浣溪沙
作者：許棐（宋）

欲把香繒暖纈裁。玉箱金鎖又慵開。一杯茶罷上春臺。方向柳邊揉碧縷，又從花畔並紅腮。不知凝待阿誰來。
更漏子
作者：許棐（宋）

淚淹紅，腮褪粉。等得玉銷花損。羞阮鳳，怯箏鸞。指寒無好彈。一庭雪。半窗月。又是獨眠時節。孤枕怨，小屏愁。天涯夢裡遊。
荷葉杯
作者：許棐（宋）

鵲踏畫簷雙噪。書到。和笑拆封看。歸程能隔幾重山。遠約數宵間。準備繡輪雕轡。遊戲。說與百花知。莫教枝上一紅飛。留伴玉東西。
夜行船
作者：許棐（宋）

一轡東風留不住。離歌斷、日斜春暮。多事啼鶯，妒情飛燕，一路送人歸去。文君自被琴心誤。卻惆悵、落花飛絮。錦字機寒，玉爐煙冷，門外亂山無數。
應天長
作者：許棐（宋）

濺紫飄紅風又雨。一刻韶芳留不住。燕吞聲，鶯誶語。待得晴來人已去。怯新歌，憐舊舞。冷落豔腔芳譜。要識此時情緒。豆梅酸更苦。
喜遷鶯
作者：許棐（宋）

鳩雨細，燕風斜。春悄謝孃家。一重簾外即天涯。何必暮雲遮。釧金寒，釵玉冷。薄醉欲成還醒。一春梳洗不簪花。孤負幾韶華。
虞美人
作者：許棐（宋）

杏花窗底人中酒。花與人相守。簾衣不肯護春寒。一聲嬌嚏兩眉攢。擁衾眠。明朝又有秋千約。恐未忺梳掠。倩誰傳語畫樓風。略吹絲雨溼春紅。絆遊蹤。
清平樂
作者：許棐（宋）

鳳雙鸞偶。天上人間有。簷玉無聲花影瘦。夜淺春濃時候。別來幾度寒宵。六橋風月迢迢。燈下有誰相伴，一方紅溼鮫綃。
山花子
作者：許棐（宋）

挼柳揉花旋染衣。絲絲紅翠撲春輝。羅綺叢中無此豔，小西施。腰細最便圍舞帊，袖寒時復罩香え。誤點一痕殘淚粉，怕人知。
相思引
作者：許棐（宋）

組繡盈箱錦滿機。倩誰縫作護花衣。恐花飛去，無覆上芳枝。已恨遠山迷望眼，不須更畫遠山眉。正無聊賴，雨外一鳩啼。
畫堂春
作者：許棐（宋）

一綃香暖看燈衣。領珠襟翠爭輝。金球斜嚲雪梅枝。著帶都宜。桃豔妝成醉臉，柳嬌移上歌眉。一輪蟾玉墮花西。攜手同歸。
相見歡
作者：許棐（宋）

繡圍春水錦籠山。冶遊天。可惜連朝中酒、怯鞦韆。妝樓暖。朱簾卷。燕斜穿。衝落兩三花片、鏡臺邊。
後庭花
作者：許棐（宋）

一春不識西湖面。翠羞紅倦。雨窗和淚搖湘管。意長箋短。知心惟有雕樑燕。自來相伴。東風不管琵琶怨。落花吹遍。
摸魚兒
作者：陳策（宋）

倚危梯、酹春懷古，輕寒才轉花信。江城望極多愁思，前事惱人方寸。湖海興。算合付元龍，舉白澆談吻。憑高試問。問舊日王郎，依劉有地，何事賦幽憤。沙頭路，休記家山遠近。賓鴻一去無信。滄波渺渺空歸夢，門外北風悽緊。烏帽整。便做得功名，難綠星星鬢。敲吟為穩。又白鷺飛來，垂楊自舞，誰與寄離恨。
滿江紅
作者：陳策（宋）

倦繡人閒，恨春去、淺顰輕掠。章臺路，雪黏飛燕，帶芹穿幕。委地身如遊子倦，隨風命似佳人薄。嘆此花、飛後更無花，情懷惡。心下事，誰堪託。憐老大，傷飄泊。把前回離恨，暗中描摸。又趁扁舟低欲去，可憐世事今非昨。看等閒、飛過女牆來，鞦韆索。
蘭陵王
作者：李昴英（宋）

燕穿幕。春在深深院落。單衣試，龍沫旋薰，又怕東風曉寒薄。別來情緒惡。瘦得腰圍柳弱。清明近，正似海棠，怯雨芳蹤任飄泊。釵留去年約。恨易老嬌鶯，多誤靈鵲。碧雲杳渺天涯各。望不斷芳草，更迷香絮，迴文強寫字屢錯。淚欲注還閣。孤酌。住春腳。便彩局誰忺，寶軫慵學。階除拾取飛花嚼。是多少春恨，等閒吞卻。闌干猛拍，嘆命薄，悔舊諾。
摸魚兒
作者：李昴英（宋）

曉風痴、繡簾低舞。霏霏香碎紅雨。燕忙鶯懶春無賴，懶為好花遮護。渾不顧。費多少工夫，做得芳菲聚。休顰百五。卻自恨新年，遊疏醉少，光景恁虛度。猊煙瘦，困起庭陰正午。遊絲飛絮無據。千林溼翠須臾遍，難綠鬢根霜縷。愁絕處。怎忍聽，聲聲杜宇深深樹。東君寄語。道去也還來，後期長在，紫陌歲相遇。
摸魚兒
作者：李昴英（宋）

敞茅堂、茂林環翠，苔磯低蘸煙浦。青蓑混入漁家社，斜日斷橋船聚。真樂處。坐芳草，瓦樽滿酒頻頻注。皋禽自舞。慣松逕穿雲，梅村踏雪，朗笑自來去。車乘墜，爭似修筇穩步。前塵回首俱誤。安閒得在中年好，抱甕尚堪蔬圃。高眼覷。算不識、人間寵辱除巢許。風篁解語。應共笑群狙，無端喜怒，三四計朝暮。
摸魚兒
作者：李昴英（宋）

繞西園、粉籠千雉，鏡池屏石天造。主人意匠工收拾，華屋落成聞早。輪奐巧。望縹緲、五雲深處移蓬島。油幢羽葆。指貔虎長驅，鯨鯤網取，電走捷旗報。鐃吹髮，回廡連屯飲犒。海山波靜煙掃。綸巾蕭散環珠履，春滿綠楊芳草。人境好。是握穗五翁，福地無塵到。芝書在道。便整頓乾坤，經營萬宇，棟國要元老。
摸魚兒
作者：李昴英（宋）

怪朝來、片紅初瘦，半分春事風雨。丹山碧水含離恨，有腳陽春難駐。芳草渡。似叫住東君，滿樹黃鸝語。無端杜宇。報採石磯頭，驚濤屋大，寒色要春護。陽關唱，畫鷁徘徊東渚。相逢知又何處。摩挲老劍雄心在，對酒細評今古。君此去。幾萬裡東南，隻手擎天柱。長生壽母。更穩步安輿，三槐堂上，好看綵衣舞。
賀新郎
作者：李昴英（宋）

繡谷流明幟。穩飛輿、茵柔草碧，蓋欹松翠。遨首意行窮絕頂，彩榭千年勝地。遠峰斷、莽蒼煙水。護日晴雲收午暑，颯長風、振葉生秋思。籠霧炷，飄霞袂。清明官府歌棠芾。且蕭閒事外，下看玉城珠市。山色驕人逢此客，麈尾霏霏露碎。一笑又、羊銜新穗。田野歡聲和氣合，喚觥船、猛為魚佔喜。誰會得，醉翁意。
賀新郎
作者：李昴英（宋）

世羨官高大。又誰知、幾多卿相，身榮名壤。我輩相逢無愧色，彼此蒼顏健在。又榮易、分攜越海。寫出陽關離別恨，看一行、雁字斜飛界。天下寶，願自愛。白衣蒼狗須臾改。久冥心、雞蟲得失，鷃鵬遲快。君帶貂蟬頭上立，老我荷衣草帶。肯此膝、向人雅拜。遠餞元非趨炎者，二十年、相與形骸外。義金石，更堅耐。
賀新郎
作者：李昴英（宋）

誰種藍田玉。碧雲深、亭亭月上，水明溪曲。羞作時妝兒女態，冷淡冰餐露沐。出塵外、風標幽獨。除了留侯無此貌，便何郎、傅粉終粗俗。意凝遠，韻清淑。涼臺向晚微風馥。訝銀杯羽化，折取戲浮醽醁。安得梅花如許大，天遣闢除暑溽。渾不覺、鷺翹鷗浴。可恨妖妃汙太液，只東林、社友追遊熟。宜夜看，燦瑤燭。
賀新郎
作者：李昴英（宋）

細與黃花說。是天教、開遇重陽，玉裁金屑。老行要尋松竹伴，雅愛山翁鬢雪。任滿插、追陪節物。惟有淵明吾臭味，傍東籬、盤薄芳叢擷。便無酒，也清絕。芒寒色正孤標潔。慣平生、餐霜飲露，倚風迎月。不比芙蓉偏嫵媚，不比茱萸太烈。似隱者、蕭閒巖穴。至老枝頭猶健在，笑紛紛、紅紫塵沙汨。香耐久，看晚節。
賀新郎
作者：李昴英（宋）

元日除書溼。到而今、西風老矣，駕軺初入。自是龍顏深注想，孤鳳翔而後集。久父老、攀留原隰。庾嶺經行梅亦喜，小奚奴、背底惟詩笈。冰雪操，又誰及。昨來容易風雲翕。便三臺兩地，也只等閒如拾。天馬不鳴凡馬喑，百步何如五十。況洶洶、波濤方急。此去一言迴天力，著高高、百尺竿頭立。澆磊磈，快鯨吸。
賀新郎
作者：李昴英（宋）

過雨璇空溼。浩秋香、光浮桂菊，曉風吹入。柳系牙檣應小駐，草草還成勝集。又追趁、牡車原隰。照座玉人風骨聳，想胸蟠、蕊闕琳琅笈。真作者，世難及。遠山雲霧工開翕。共朱闌徙倚，總好錦囊收拾。老我祗今才思澀，知二爭如知十。戛金縷、檀敲休急。訪古夷猶行八境，憶朝陽、鳴鳳台端立。筆也醉，硯池吸。
賀新郎
作者：李昴英（宋）

天地中間大。縱遨遊、登山臨水，散人一個。學易已來秋又六，肯趁名韁利鎖。得日日、安閒笑過。金馬玉堂也曾到，盡不妨、拍手溪頭坐。風蒻笠，月蘭舸。今朝記是初生我。近小春、黃菊猶葩，早梅將朵。拔宅危巔窮勝踐，指點塵寰蟻磨。看澗底、飛泉珠顆。松柏蒼蒼俱壽相，更千年、雪鶴鳴相和。安期老，舉杯賀。
水龍吟
作者：李昴英（宋）

唱恭初意如何，朅來五十三年矣。犁鋤頗熟，詩書粗解，簪紳聊耳。自信柴愚，真成汲戇，卻無劉膩。向高秋初度，同時有菊，淡相對、風霜裡。最癖登山臨水。又何心、蝸名蠅利。俗緣未了，強教肉食，何曾知味。無事微吟，會心微笑，逢場微醉。把日生、只恁安排，領取百十二歲。
水龍吟
作者：李昴英（宋）

驛飛穩駕高秋，迎人滿目清新景。秋還有色，芙蓉照水，晨妝對鏡。雪卷寒蘆，字橫過雁，渡浮孤艇。是騷人行處，腔風調月，香滿袖、過梅嶺。斷岸煙收人靜。雨聲乾、桐疏楓冷。掀髯獨笑，仙翁起舞，臥龍呼醒。近小陽春，為梅也合，遲遲鞭影。更鬱孤、一笑追歡，料得坡翁首肯。
水龍吟
作者：李昴英（宋）

碧潭新漲浮花，柳陰稠綠波痕膩。一聲雷鼓，半空雪浪，雙龍驚起。氣壓鯨鯢，怒掀鱗鬣，擘開煙水。算戰爭蠻觸，雌雄漢楚，總皆一場如此。點額許教借一，得頭籌、歡呼震地。翻嗤浮世，要津攙進，奔波逐利。鬥了還休，倩渠銜寄，三閭角黍。會風雲、快出為霖，可但頷明珠睡。
水調歌頭
作者：李昴英（宋）

郭外足幽勝，潮入漲溪流。舫齋小小一葉，老子日遨遊。管領白蘋紅蓼，披戴綠蓑青箬，直釣任沈浮。玉樓胞鱸膾，雪陣狎沙鷗。箇中眠，箇中坐，箇中謳。箇中收拾詩料，觴客箇中留。休羨乘槎博望，且聽洞簫赤壁，樂處是瀛洲。日月蕩雙槳，天地一虛舟。
水調歌頭
作者：李昴英（宋）

萬頃黃灣口，千仞白雲頭。一亭收拾，便覺炎海豁清秋。潮候朝昏來去，山色雨晴濃淡，天末送雙眸。絕域遠煙外，高浪舞連艘。風景別，勝滕閣，壓黃樓。胡床老子，醉揮珠玉落南州。穩駕大鵬八極，叱起仙羊五石，飛佩過丹丘。一笑人間世，機動早驚鷗。
水調歌頭
作者：李昴英（宋）

地位到公輔，耆艾過稀年。幾人兼此二美，而況是名賢。松柏蒼然長健，薑桂老來越辣，勁氣九秋天。鯁鯁攖鱗語，不改鐵心堅。說武夷，同此月，瑞三仙。公雖居後，瑰奇偉特卻光前。續得紫陽脈絡，了卻西山事業，舟楫濟商川。飲對黃花榭，一酌歲三千。
水調歌頭
作者：李昴英（宋）

野趣在城市，崛起此臺高。誰移蓬島，馮夷夜半策靈鰲。十萬人家甃碧，四面峰巒湧翠，遠岫拍銀濤。插漢筆雙塔，簸兩葉輕舠。我乘風，時一到，共嬉遨。江山無復偃蹇，彈壓有詩豪。寶劍孤橫星動，鐵笛一聲雲裂，寒月冰宮袍。滄海一杯酒，世界眇鴻毛。
念奴嬌
作者：李昴英（宋）

瑤池高會，見雲香鳳背，風柔鶴膝。天遣月卿來拜舞，新拜璽書增秩。有母能賢，生兒如此，總是前生佛。孫曾戲彩，慈顏一笑閒逸。曾向渾尺軒中，共評今古，手寫王言紼。個裡乃翁棠蔭在，映得梅仙山碧。人愛黃堂，祝萱堂壽，拍拍歡聲溢。明年宣勸，蟠桃火棗庭實。
念奴嬌
作者：李昴英（宋）

麥秋時候，薄陰罩炎日，山行乘興。筇屐追隨多勝侶，青佩黃冠方領。坐石談玄，聽泉濯暑，直上千山頂。倚風長嘯，籟鳴林谷相應。忽湧雲氣漫空。海吹急雨，覺冰綀微冷。洗盡人間名利障，便是蓬萊仙境。半日偷閒，一生清福，豈在榮鐘鼎。青燈深夜，陶然獨妙清聖。
瑞鶴仙
作者：李昴英（宋）

玉城春不夜。映月璧寒流，燭蕖光射。鰲山海雲駕。擁遨頭簫鼓，錦旗紅亞。東風近也。趁樂歲、良辰多暇。想陽和、早遍南州，暖得柳嬌桃冶。堪畫。紗籠夾道，露重花珠，塵吹蘭麝。歌朋舞社。玉梅轉，鬧蛾耍。且繭佔先探，芋郎戲巧，又卜紫姑燈下。聽歡聲、猶自未歸，鈿車寶馬。
沁園春
作者：李昴英（宋）

才到中年，節物渾閒，賞心頓輕。據隨分東風，瓶簪柳雪，應時燈夜，棚綴蓮星。自一家春，也三杯酒，巧繭堆香笑語聲。又何須，聽那西樓弦管，南陌簫笙。平生。黃卷青燈。肯珠翠奢華八尺檠。欲趁隊閒嬉，雕鞍寶馬，回頭猛憶，破案囊螢。鄰曲漁歌，庭除鶴舞，塵外冰輪徹骨清。人閒處，這炯然方寸，一點長明。
滿江紅
作者：李昴英（宋）

薄冷催霜，碧空豁、飛鴻斜度。□九日、御風絕頂，下看塵宇。滕閣芳筵箋筆妙，龍山勝踐旌旗駐。料山靈、也要可人遊，成佳趣。吹帽墮，羞千古。題餳字，非吾侶。卻坐間著得，煮茶桑苧。萬里寒雲迷北斗，望遠峰夕照頻西顧。且滿浮、大白送黃花，劍休舞。
滿江紅
作者：李昴英（宋）

人似梅花，峭玉立、歲寒風節。新圃闢、種梅千樹，幻成南雪。池碎瀑聲荷捧雨，徑涵秋影篁篩月。喚石君、錯落坐庭前，紅塵絕。嫌聒耳，□箏戛。慵著眼，俳優狎。但一觴一詠，放懷開闊。湧地池亭工掩映，擎天柱石覘施設。待枝頭、金顆可調羹，休輕折。
菩薩蠻
作者：李昴英（宋）

雲山疊疊雙眸短。夢魂夜趁行人遠。千里共襟期。吟風飲月時。碧溪穿翠峽。雪意蓬蕭颯。安得翅飛來。衝寒同訪梅。
漁家傲
作者：李昴英（宋）

重著夾羅猶怯冷。隔簾拜祝團圓鏡。取片龍涎安古鼎。香閣靜。橫窗寫出梅花影。寒鵲顫枝飛不定。回紋刺就更籌永。小玉欣眠呼不醒。霜氣緊。麗譙吹動梅花引。
西江月
作者：李昴英（宋）

小鷁載池心月，長虹誇水中天。主人情重客留連。便欲乘風寒殿。霜竹且傳秋信，鏡蕖不作春妍。夜涼正好倒金船。朔飲而今再見。
浣溪沙
作者：李昴英（宋）

筍玉纖纖拍扇紈。戲拈荷葉起文鴛。水亭初試小龍團。拜月深深頻祝願，花枝低壓髻雲偏。倩人解夢語喧喧。
城頭月
作者：李昴英（宋）

工夫作用中宵晝。點化無中有。真氣長存，童顏不改，底用呵磨皺。一身二五之精媾。積得嬰兒就。試問霞翁，三畝田熟未，還解飛衝否。
瑣窗寒
作者：吳文英（宋）

紺縷堆雲，清腮潤玉，汜人初見。蠻腥未洗，海客一懷悽惋。渺徵槎、去乘閬風，佔香上國幽心展。□遺芳掩色，真姿凝澹，返魂騷畹。一盼。千金換。又笑伴鴟夷，共歸吳苑。離煙恨水，夢杳南天秋晚。比來時、瘦肌更銷，冷薰沁骨悲鄉遠。最傷情、送客咸陽，佩結西風怨。
尉遲杯
作者：吳文英（宋）

垂楊徑。洞鑰啟，時見流鶯迎。涓涓暗谷流紅，應有緗桃千頃。臨池笑靨，春色滿、銅華弄妝影。記年時、試酒湖陰，褪花曾採新杏。蛛窗繡網玄經，才石硯開奩，雨潤雲凝。小小蓬萊香一掬，愁不到、朱嬌翠靚。清尊伴、人閒永日，斷琴和、棋聲竹露冷。笑從前、醉臥紅塵，不知仙在人境。
渡江雲三犯・渡江雲
作者：吳文英（宋）

羞紅顰淺恨，晚風為落，片繡點重茵。舊堤分燕尾，桂棹輕鷗，寶勒倚殘雲。千絲怨碧，漸路入、仙塢迷津。腸漫回，隔花時見，背面楚腰身。逡巡。題門惆悵，墮履牽縈，數幽期難準。還始覺、留情緣眼，寬頻因春。明朝事與孤煙冷，做滿湖、風雨愁人。山黛暝，塵波澹綠無痕。
三部樂
作者：吳文英（宋）

江鶃初飛，蕩萬里素雲，際空如沐。詠情吟思，不在秦箏金屋。夜潮上，明月蘆花，傍釣蓑夢遠，句清敲玉。翠罌汲曉，欸乃一聲秋曲。越裝片篷障雨，瘦半竿渭水，鷺汀幽宿。那知暖袍挾錦，低簾籠燭。鼓春波、載花萬斛。帆鬣轉、銀河可掬。風定浪息，蒼茫外、天浸寒綠。
霜葉飛
作者：吳文英（宋）

斷煙離緒。關心事，斜陽紅隱霜樹。半壺秋水薦黃花，香噀西風雨。縱玉勒、輕飛迅羽。淒涼誰吊荒臺古。記醉蹋南屏，彩扇咽、寒蟬倦夢，不知蠻素。聊對舊節傳杯，塵箋蠹管，斷闋經歲慵賦。小蟾斜影轉東籬，夜冷殘蛩語。早白髮、緣愁萬縷。驚飆從卷烏紗去。漫細將、茱萸看，但約明年，翠微高處。
瑞鶴仙
作者：吳文英（宋）

淚荷拋碎璧。正漏雲篩雨，斜捎窗隙。林聲怨秋色。對小山不迭，寸眉愁碧。涼欺岸幘。暮砧催、銀屏翦尺。最無聊、燕去堂空，舊幕暗塵羅額。行客。西園有分，斷柳悽花，似曾相識。西風破屐。林下路，水邊石。念寒蛩殘夢，歸鴻心事，那聽江村夜笛。看雪飛、蘋底蘆梢，未如鬢白。
瑞鶴仙
作者：吳文英（宋）

晴絲牽緒亂。對滄江斜日，花飛人遠。垂楊暗吳苑。正旗亭煙冷，河橋風暖。蘭情蕙盼。惹相思、春根酒畔。又爭知、吟骨縈銷，漸把舊衫重翦。悽斷。流紅千浪，缺月孤樓，總難留燕。歌塵凝扇。待憑信，拌分鈿。試挑燈欲寫，還依不忍，箋幅偷和淚卷。寄殘雲、剩雨蓬萊，也應夢見。
瑞鶴仙
作者：吳文英（宋）

藕心抽瑩繭。引翠針行處，冰花成片。金門從回輦。兩玉鳧飛上，繡絨塵軟。絲絇侍宴。曳天香、春風宛轉。傍星辰、直上無聲，緩躡素雲歸晚。奇踐。平康得意，醉踏香泥，潤紅沾線。良工詫見。吳蠶唾，海沈楦。任真珠裝綴，春申客屨，今日風流霧散。待宣供、禹步宸遊，退朝燕殿。
瑞鶴仙
作者：吳文英（宋）

亂雲生古嶠。記舊遊惟怕，秋光不早。人生斷腸草。嘆如今搖落，暗驚懷抱。誰臨晚眺。吹臺高、霜歌縹緲。想西風、此處留情，肯著故人衰帽。聞道。萸香西市，酒熟東鄰，浣花人老。金鞭騕嫋。追吟賦，倩年少。想重來新雁，傷心湖上，銷減紅深翠窈。小樓寒、睡起無聊，半簾晚照。
瑞鶴仙
作者：吳文英（宋）

記年時茂苑。正畫堂凝香，璇奎初煥。天邊歲華轉。向九重春近，仙桃傳宴。銀罌翠管。寶香飛、蓬萊小殿。荷玉皇、恩重千秋，翠麓峻齊雲漢。須看。鴻飛高處，地闊天寬，弋人空羨。梅清水暖。苕溪上，幾吟卷。算金門聽漏，玉墀班早，贏得風霜滿面。總不如、綠野身安，鏡重未晚。
瑞鶴仙
作者：吳文英（宋）

轆轤春又轉。記旋草新詞，江頭憑雁。乘槎上銀漢。想車塵才踏，東華紅軟。何時賜見。漏聲移、深宮夜半。問蓴鱸、今歲西風，未覺歲華遲晚。一片。丹心白髮，露滴研朱，雅陪清宴。班回柳院。蒲團底，小禪觀。望罘罳明月，初圓此夕，應共嬋娟茂苑。願年年、玉兔長生，聳秋井乾。
瑞鶴仙
作者：吳文英（宋）

夜寒吳館窄。漸酒闌燭暗，猶分香澤。輕帆展為翮。送高鴻飛過，長安南陌。漁磯舊跡。有陳蕃、虛床掛壁。掩庭扉，蛛網黏花，細草搖春碧。還憶。洛陽年少，風露秋檠，歲華如昔。長吟墮幘。暮潮送，富春客。算玉堂不染，梅花清夢，宮漏聲中夜直。正逋仙、清瘦黃昏，幾時覓得。
瑞鶴仙
作者：吳文英（宋）

彩雲棲翡翠。聽鳳笙吹下，飛軿天際。晴霞翦輕袂。澹春姿雪態，寒梅清泚。東皇有意。旋安排、闌干十二。早不知、為雨為雲，盡日建章門閉。堪比。紅綃纖素，紫燕輕盈，內家標緻。遊仙舊事。星斗下，夜香裡。□華峰□□，紙屏橫幅，春色長供午睡。更醉乘、玉井秋風，採花弄水。
滿江紅
作者：吳文英（宋）

雲氣樓臺，分一派、滄浪翠蓬。開小景、玉盆寒浸，巧石盤松。風送流花時過岸，浪搖晴練欲飛空。算鮫宮、祗隔一紅塵，無路通。神女駕、凌曉風。明月佩，響丁東。對兩蛾猶鎖，怨綠煙中。秋色未教飛盡雁，夕陽長是墜疏鍾。又一聲、欸乃過前巖，移釣篷。
滿江紅
作者：吳文英（宋）

結束蕭仙，嘯梁鬼、依還未滅。荒城外、無聊閒看，野煙一抹。梅子未黃愁夜雨，榴花不見簪秋雪。又重羅、紅字寫香詞，年時節。簾底事，憑燕說。合歡縷，雙條脫。自香消紅臂，舊情都別。湘水離魂菰葉怨，揚州無夢銅華闕。倩臥簫、吹裂晚天雲，看新月。
解連環
作者：吳文英（宋）

暮簷涼薄。疑清風動竹，故人來邈。漸夜久、閒引流螢，弄微照素懷，暗呈纖白。夢遠雙成，鳳笙杳、玉繩西落。掩綀帷倦入，又惹舊愁，汗香闌角。銀瓶恨沈斷索。嘆梧桐未秋，露井先覺。抱素影、明月空閒，早塵損丹青，楚山依約。翠冷紅衰，怕驚起、西池魚躍。記湘娥、絳綃暗解，褪花墜萼。
解連環
作者：吳文英（宋）

思和雲結。斷江樓望睫，雁飛無極。正岸柳、衰不堪攀，忍持贈故人，送秋行色。歲晚來時，暗香亂、石橋南北。又長亭暮雪，點點淚痕，總成相憶。杯前寸陰似擲。幾酬花唱月，連夜浮白。省聽風、聽雨笙簫，向別枕倦醒，絮揚空碧。片葉愁紅，趁一舸、西風潮汐。嘆滄波、路長夢短，甚時到得。
夜飛鵲・夜飛鵲慢
作者：吳文英（宋）

金規印遙漢，庭浪無紋。清雪冷沁花薰。天銜曾醉美人畔，涼枝移插烏巾。西風驟驚散，念稜懸愁結，蒂翦離恨。中郎舊恨，寄橫竹、吹裂哀雲。空剩露華煙彩，人影斷幽坊，深閉千門。渾似飛仙入夢，襪羅微步，流水青苹。輕冰潤□，悵今朝、不共清尊。怕雲槎來晚，流紅信杳，縈斷秋魂。
一寸金
作者：吳文英（宋）

秋入中山，臂隼牽盧縱長獵。見駭毛飛雪，章臺獻穎，臞腰束縞，湯沐疏邑。筤管刊瓊牒。蒼梧恨、帝娥暗泣。陶郎老、憔悴玄香，禁苑猶催夜俱入。自嘆江湖，雕龍心盡，相攜蠹魚篋。念醉魂悠揚，折釵錦字，黠髯掀舞，流觴春帖。還倚荊溪楫。金刀氏、尚傳舊業。勞君為、脫帽篷窗，寓情題水葉。
一寸金
作者：吳文英（宋）

秋壓更長，看見姮娥瘦如束。正古花搖落，寒蛩滿地，參梅吹老，玉龍橫竹。霜被芙蓉宿。紅綿透、尚欺暗燭。年年記、一種淒涼，繡幌金圓掛香玉。頑老情懷，都無歡事，良宵愛幽獨。嘆畫圖難仿，橘村砧思，笠蓑有約，蓴洲漁屋。心景憑誰語，商弦重、袖寒轉軸。疏籬下、試覓重陽，醉擘青露菊。
繞佛閣
作者：吳文英（宋）

夜空似水，橫漢靜立，銀浪聲杳。瑤鏡奩小。素娥乍起、樓心弄孤照。絮雲未巧。梧韻露井，偏借秋早。晴暗多少。怕教徹膽，蟾光見懷抱。浪跡尚為客，恨滿長安千古道。還記暗螢、穿簾街語悄。嘆步影歸來，人鬢花老。紫簫天渺。又露飲風前，涼墮輕帽。酒杯空、數星橫曉。
繞佛閣
作者：吳文英（宋）

蒨霞豔錦，星媛夜織，河漢鳴杼。紅翠萬縷。送幽夢與、人閒繡芳句。怨宮恨羽。孤風劍漫倚，無限悽楚。□□□□。賦情縹緲、東風揚花絮。鏡裡半髯雪，向老春深鶯曉處。長閉翠陰、幽坊楊柳戶。看故苑離離，城外禾黍。短藜青屨。笑寄隱閒追，雞社歌舞。最風流、墊巾沾雨。
拜星月慢
作者：吳文英（宋）

絳雪生涼，碧霞籠夜，小立中庭蕪地。昨夢西湖，老扁舟身世。嘆遊蕩，暫賞、吟花酌露尊俎，冷玉紅香罍洗。眼眩魂迷，古陶洲十里。翠參差、澹月平芳砌。磚花滉、小浪魚鱗起。霧盎淺障青羅，洗湘娥春膩。蕩蘭煙、麝馥濃侵醉。吹不散、繡屋重門閉。又怕便、綠減西風，泣秋檠燭外。
水龍吟
作者：吳文英（宋）

豔陽不到青山，古陰冷翠成秋苑。吳娃點黛，江妃擁髻，空濛遮斷。樹密藏溪，草深迷市，峭雲一片。二十年舊夢，輕鷗素約，霜絲亂、朱顏變。龍吻春霏玉濺。煮銀瓶、羊腸車轉。臨泉照影，清寒沁骨，客塵都浣。鴻漸重來，夜深華表，露零鶴怨。把閒愁換與，樓前晚色，棹滄波遠。
水龍吟
作者：吳文英（宋）

夜分溪館漁燈，巷聲乍寂西風定。河橋徑遠，玉簫吹斷，霜絲舞影。薄絮秋雲，澹蛾山色，宦情歸興。怕煙江渡後，桃花又泛，宮溝上、春流緊。新句欲題還省。透香煤、重牒誤隱。西園已負，林亭移酒，松泉薦茗。攜手同歸處，玉奴喚、綠窗春近。想驕驄、又踏西湖，二十四番花信。
水龍吟
作者：吳文英（宋）

有人獨立空山，翠髯未覺霜顏老。新香秀粒，濃光綠浸，千年春小。布影參旗，障空雲蓋，沈沈秋曉。駟蒼虯萬里，笙吹鳳女，驂飛乘、天風嫋。般巧。霜斤不到。漢遊仙、相從最早。皴鱗細雨，層陰藏月，朱弦古調。問訊東橋，故人南嶺，倚天長嘯。待凌霄謝了，山深歲晚，素心才表。
水龍吟
作者：吳文英（宋）

望中璇海波新，泛槎又幣銀河轉。金風細嫋，龍枝聲奏，鈞簫秋遠。南極飛仙，夜來催駕，祥光重見。紫霄承露掌，瑤池蔭密，蟠桃秀、螽蓮綻。新棟晴翬凌漢。半涼生、蘭檠書卷。繡裳五色，昆臺十二，香深簾卷。花萼樓高處，連清曉、千秋傳宴。賜長生玉字，鸞回鳳舞，下蓬萊殿。
水龍吟
作者：吳文英（宋）

望春樓外滄波，舊年照眼青銅鏡。煉成寶月，飛來天上，銀河流影。紺玉鉤簾處，橫犀塵、天香分鼎。記殷雲殿鎖，裁花翦露，曲江畔、春風勁。槐省。紅塵晝靜，午朝回、吟生晚興。春霖繡筆，鶯邊清曉，金狨旋整。閬苑芝仙貌，生綃對、綠窗深景。弄瓊英數點，宮梅信早，佔年光永。
水龍吟
作者：吳文英（宋）

幾番時事重論，座中共惜斜陽下。今朝翦柳，東風送客，功名近也。約住飛花，暫聽留燕，更攀情話。問千牙過闕，一封入奏，忠孝事、都應寫。聞道蘭臺清暇。載鴟夷、煙江一舸。貞元舊曲，如今誰聽，惟公和寡。兒騎空迎，舜瞳回盼，玉階前借。便急回暖律，天邊海上，正春寒夜。
水龍吟
作者：吳文英（宋）

外湖北嶺雲多，小園暗碧鶯啼處。朝回勝賞，墨池香潤，吟船系雨。霓節千妃，錦帆一箭，攜將春去。算歸期未卜，青煙散後，春城詠、飛花句。黃鶴樓頭月午。奏玉龍、江梅解舞。薰風紫禁，嚴更清夢，思懷幾許。秋水生時，賦情還在，南屏別墅。看章臺走馬，長堤種取，柔絲千樹。
水龍吟
作者：吳文英（宋）

澹雲籠月微黃，柳絲淺色東風緊。夜寒舊事，春期新恨，眉山碧遠。塵陌飄香，繡簾垂戶，趁時妝面。鈿車催去急，珠囊袖冷，愁如海、情一線。猶記初來吳苑。未清霜、飛驚雙鬢。嬉遊是處，風光無際，舞蔥歌蒨。陳跡征衫，老容華鏡，歡悰都盡。向殘燈夢短，梅花曉角，為誰吟怨。
水龍吟
作者：吳文英（宋）

杜陵折柳狂吟，硯波尚溼紅衣露。仙桃宴早，江梅春近，還催客句。宮漏傳雞，禁門嘶騎，宦情熟處。正黃編夜展，天香字暖，春蔥翦、紅蜜炬。宮帽鸞枝醉舞。思飄揚、臞仙風舉。星羅萬卷，雲驅千陣，飛毫海雨。長壽杯深，探春腔穩，江湖同賦。又看看、便系金狨鶯曉，傍西湖路。
玉燭新
作者：吳文英（宋）

花穿簾隙透。向夢裡銷春，酒中延晝。嫩篁細掐，相思字、墮粉輕黏綀袖。章臺別後，展繡絡、紅薦香舊。□□□，應數歸舟，愁凝畫闌眉柳。移燈夜語西窗，逗曉帳迷香，問何時又。素紈乍試，還憶是、繡懶思酸時候。蘭清蕙秀。總為比、蛾眉螓首。誰訴與，惟有金籠，春簧細奏。
解語花
作者：吳文英（宋）

門橫皺碧，路入蒼煙，春近江南岸。暮寒如翦。臨溪影、一一半斜清淺。飛霙弄晚。蕩千里、暗香平遠。端正看，瓊樹三枝，總似蘭昌見。酥瑩雲容夜暖。伴蘭翹清瘦，簫鳳柔婉。冷雲荒翠，幽棲久、無語暗申春怨。東風半面。料準擬、何郎詞卷。歡未闌，煙雨青黃，宜晝陰庭館。
解語花
作者：吳文英（宋）

簷花舊滴，帳燭新啼，香潤殘冬被。澹煙疏綺。凌波步、暗阻傍牆挑薺。梅痕似洗。空點點、年華別淚。花鬢愁，釵股籠寒，彩燕沾雲膩。還鬥辛盤蔥翠。念青絲牽恨，曾試纖指。雁回潮尾。征帆去、似與東風相避。泥雲萬里。應翦斷、紅情綠意。年少時，偏愛輕憐，和酒香宜睡。
慶春宮・高陽臺
作者：吳文英（宋）

春屋圍花，秋池沿草，舊家錦藉川原。蓮花分津，桃邊迷路，片紅不到人間。亂篁蒼暗，料惜把、行題共刪。小晴簾卷，獨佔西牆，一鏡清寒。風光未老吟潘。嘶騎征塵，祗付憑闌。鳴瑟傳杯，辟邪翻燼。系船香斗春寬。晚林青外，亂鴉著、斜陽幾山。粉消莫染，猶是秦宮，綠擾雲鬟。
慶春宮・高陽臺
作者：吳文英（宋）

殘葉翻濃，餘香棲苦，障風怨動秋聲。雲影搖寒，波塵銷膩，翠房人去深扃。晝成悽黯，雁飛過、垂楊轉青。闌干橫暮，酥印痕香，玉腕誰憑。菱花乍失娉婷。別岸圍紅，千豔傾城。重洗清杯，同追深夜，豆花寒落愁燈。近歡成夢，斷雲隔、巫山幾層。偷相憐處，燻盡金篝，銷瘦雲英。
塞垣春
作者：吳文英（宋）

漏瑟侵瓊管。潤鼓借、烘爐暖。藏鉤怯冷，畫雞臨曉，憐語鶯囀。殢綠窗、細咒浮梅盞。換蜜炬、花心短。夢驚回，林鴉起，曲屏春事天遠。迎路柳絲裙，看爭拜東風，盈灞橋岸。髻落寶釵寒，恨花勝遲燕。漸街簾影轉。還似新年，過郵亭、一相見。南陌又燈火，繡囊塵香淺。
宴清都
作者：吳文英（宋）

翠羽飛樑苑。連催發，暮檣留話江燕。塵街墮珥，瑤扉乍鑰，彩繩雙罥。新煙暗葉成陰，效翠嫵、西陵送遠。又趁得、蕊露天香，春留建章花晚。歸來笑折仙桃，瓊樓宴萼，金漏催箭。蘭亭秀語，烏絲潤墨，漢宮傳玩。紅敧醉玉天上，倩鳳尾、時題畫扇。問幾時、重駕巫雲，蓬萊路淺。
宴清都
作者：吳文英（宋）

繡幄鴛鴦柱。紅情密，膩雲低護秦樹。芳根兼倚，花梢鈿合，錦屏人妒。東風睡足交枝，正夢花、瑤釵燕股。障灩蠟、滿照歡叢，嫠蟾冷落羞度。人間萬感幽單，華清慣浴，春盎風露。連鬟並暖，同心共結，向承恩處。憑誰為歌長恨，暗殿鎖、秋燈夜語。敘舊期、不負春盟，紅朝翠暮。
宴清都
作者：吳文英（宋）

萬壑蓬萊路。非煙霽，五雲城闕深處。璇源媲鳳，瑤池種玉，練顏金姥。長虹夢入仙懷，便洗日、銅華翠渚。向瑞世、獨佔長春，蟠桃正飽風露。殷勤漢殿傳卮，隔江雲起，暗飛青羽。南山壽石，東周寶鼎，千秋鞏固。何時地拂龍衣，待迎入、玉京閬圃。看□□、剩擁湖船，三千彩御。
宴清都
作者：吳文英（宋）

翠匝西門柳。荊州昔，未來時正春瘦。如今剩舞，西風舊色，勝東風秀。黃粱露溼秋江，轉萬里、雲檣蔽晝。正虎落、馬靜晨嘶，連營夜沈刁斗。含章換幾桐陰，千官邃幄，韶鳳還奏。席前夜久，天低宴密，御香盈袖。星槎信約長在，醉興渺、銀河賦就。對小弦、月掛南樓，涼浮桂酒。
宴清都
作者：吳文英（宋）

柳色春陰重。東風力，快將雲雁高送。書檠細雨，吟窗亂雪，井寒筆凍。家林秀橘霜老，笑分得、蟾邊桂種。應茂苑、斗轉蒼龍，唯潮獻奇吳鳳。玉眉暗隱華年，凌雲氣壓，千載雲夢。名箋澹墨，恩袍翠草，紫騮青鞚。飛香杏園新句，眩醉眼、春遊乍縱。弄喜音、鵲繞庭花，紅簾影動。
宴清都
作者：吳文英（宋）

萬里關河眼。愁凝處，渺渺殘照紅斂。天低遠樹，潮分斷港，路回淮甸。吟鞭又指孤店。對玉露金風送晚。恨自古、才子佳人，此景此情多感。吳王故苑。別來良朋雅集，空嘆蓬轉。揮毫記燭，飛觴趕月，夢銷香斷。區區去程何限。倩片紙、丁寧過雁。寄相思，寒雨燈窗，芙蓉舊院。
齊天樂
作者：吳文英（宋）

三千年事殘鴉外，無言倦憑秋樹。逝水移川，高陵變谷，那識當時神禹。幽雲怪雨。翠萍溼空梁，夜深飛去。雁起青天，數行書似舊藏處。寂寥西窗久坐，故人慳會遇，同翦燈語。積蘚殘碑，零圭斷璧，重拂人間塵土。霜紅罷舞。漫山色青青，霧朝煙暮。岸鎖春船，畫旗喧賽鼓。
齊天樂
作者：吳文英（宋）

芙蓉心上三更露，茸香漱泉玉井。自洗銀舟，徐開素酌，月落空杯無影。庭陰未暝。度一曲新蟬，韻秋堪聽。瘦骨侵冰，怕驚紋簟夜深冷。當時湖上載酒，翠雲開處共，雪面波鏡。萬感瓊漿，千莖鬢雪，煙鎖藍橋花徑。留連暮景。但偷覓孤歡，強寬秋興。醉倚修篁，晚風吹半醒。
齊天樂
作者：吳文英（宋）

凌朝一片陽臺影，飛來太空不去。棟與參橫，簾鉤鬥曲，西北城高几許。天聲似語。便閶闔輕排，虹河平溯。問幾陰晴，霸吳平地漫今古。西山橫黛瞰碧，眼明應不到，煙際沈鷺。臥笛長吟，層霾乍裂，寒月溟濛千里。憑虛醉舞。夢凝白闌干，化為飛霧。淨洗青紅，驟飛滄海雨。
齊天樂
作者：吳文英（宋）

新煙初試花如夢，疑收楚峰殘雨。茂苑人歸，秦樓燕宿，同惜天涯為旅。遊情最苦。早柔綠迷津，亂莎荒圃。數樹梨花，晚風吹墮半汀鷺。流紅江上去遠，翠尊曾共醉，雲外別墅。澹月鞦韆，幽香巷陌，愁結傷春深處。聽歌看舞。駐不得當時，柳蠻櫻素。睡起懨懨，洞簫誰院宇。
齊天樂
作者：吳文英（宋）

竹深不放斜陽度，橫披澹墨林沼。斷莽平煙，殘莎剩水，宜得秋深才好。荒亭旋掃。正著酒寒輕，弄花春小。障錦西風，半圍歌袖半吟草。獨遊清興易懶，景饒人未勝，樂事長少。柳下交車，尊前岸幘，同撫雲根一笑。秋香未老。漸風雨西城，暗敧客帽。背月移舟，亂鴉溪樹曉。